[pic] | ЕВРОПЕЙСКА КОМИСИЯ |

Брюксел, 24.1.2011

COM(2011) 14 окончателен

ДОКЛАД НА КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

относно междинната оценка на Съвместното предприятие SESAR и неговия напредък в изпълнението на Европейския генерален план за управление на въздушното движение

ДОКЛАД НА КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

относно междинната оценка на Съвместното предприятие SESAR и неговия напредък в изпълнението на Европейския генерален план за управление на въздушното движение

Общ контекст

Програмата за изследване на управлението на въздушното движение в Единното европейско небе (SESAR) представлява технологичният стълб на инициативата за Единно европейско небе[1]. SESAR е дефинирал, понастоящем разработва и ще въведе висококачествено ново поколение технологии, системи и процедури за управление на въздушното движение (УВД), които да съответстват на целите и изискванията на Единното европейско небе (ЕЕН), ( технологии и процедури за ЕЕН ). Един от основните резултати от фазата на дефиниране на SESAR е Европейският генерален план за УВД ( Генерален план ), който представлява съвместно разработена пътна карта, одобрена от Съвета на ЕС и приета от заинтересованите страни с оглед реализиране внедряването на ново поколение технологии и процедури за УВД през следващите 10—15 години. Генералният план направлява работната програма за разработването на тези технологии и ще представлява основен инструмент за управление на тяхното въвеждане.

Към настоящия момент програмата SESAR се намира в своята фаза на развитие, която се управлява от Съвместното предприятие SESAR (СП SESAR) — първото публично-частно партньорство за УВД, създадено като орган на ЕС. Мисията на СП SESAR е да осигури модернизирането на Европейската система за УВД като обедини и съгласува всички свързани научноизследователски и развойни дейности в ЕС. СП SESAR развива и утвърждава новите поколения технологии и процедури за УВД, които ще представляват технологиите и процедурите на ЕЕН . СП SESAR отговаря също така за изпълнението и съблюдаването на Генералния план . Неговите членове учредители са ЕС и Евроконтрол, като то включва 15 представители на индустрията и няколко други асоциирани партньори.

През 2010 г. Комисията направи първата междинна оценка на СП SESAR, както се изисква от Регламента за СП SESAR [2], и следва да представи резултатите пред Европейския парламент и Съвета. Освен това в своята резолюция от 30.3.2009 г. Съветът поиска Комисията да докладва за постигнатия от СП SESAR напредък в изпълнението на Генералния план . Настоящият доклад разглежда тези два въпроса в изпълнение на споменатите по-горе изисквания.

Програмата SESAR

Програмата SESAR е един от най-важните проекти за научни изследвания и развойна дейност, стартирани някога от ЕС в областта на УВД. Чрез ЕЕН се осигурява правната рамка за процедури по отношение на УВД, които са по-ефикасни, обвързани с резултатите, по-безопасни и по-екологични. SESAR ще предоставя технологични решения, функционалности, системи и предложения за стандарти, с които да се осигурят възможности за постигане на целите за ефективност на ЕЕН по отношение на трикратно увеличение на капацитета, намаляване на разходите за УВД наполовина, десетократно подобряване на резултатите, свързани с безопасността, и намаляване с 10 % на въздействието на всеки полет върху околната среда.

SESAR се състои от три фази:

Фаза на дефиниране

Фазата на дефиниране (2005—2008 г.) начерта пътната карта за постигане на нивата на ефективност на УВД и изготвянето на работен план на високо равнище, който определя съдържанието на системите от ново поколение за УВД като установява необходимите елементи за неговото осъществяване. Фазата на дефиниране беше осъществена от консорциум от 30 организации, представящи широк диапазон от заинтересовани страни в сферата на УВД, като технологичната координация се извършваше от Евроконтрол. Общата стойност за тази фаза беше 60 милиона EUR, като финансирането беше осигурено поравно от ЕС и Евроконтрол.

Фаза на развитие

Фазата на развитие (2008—2013 г.) разработва необходимите елементи на основата на резултатите от фазата на дефиниране. Управлението на фазата на развитие е поверено на СП SESAR. Очакваната стойност на фазата на развитие е 2,1 милиарда EUR и се финансира от членовете на СП SESAR като се обединяват публични и частни фондове.

Фаза на разгръщане

Фазата на разгръщане (2013—2020 г.) обхваща широкомащабно производство и внедряването на новата инфраструктура за УВД. Тази инфраструктура ще се основава на новите технологии и процедури, произтичащи от фазата на развитие, и ще допринася за постигането на целите на ЕЕН, което ще доведе до висока ефективност на европейския въздушен транспорт. Очаква се разходите за разгръщане в периода 2008—2025 г. да бъдат 30 милиарда EUR[3].

Съвместното предприятие SESAR

СП SESAR представлява публично-частно партньорство със статут на орган на ЕС, създаден в съответствие с член 187 от Договора за функционирането на ЕС, със срок на действие от 27.2.2007 г. до 31.12.2016 г. Задължение на СП SESAR е да:

- съгласува и обединява всички свързани научни изследвания в областта на УВД в съответствие с Генералния план,

- изпълнява Генералния план,

- осигурява необходимото финансиране за фазата на развитие,

- осигурява участието на заинтересованите страни,

- организира техническата работа, включително дейностите по утвърждаване,

- осигурява контрол над дейностите, свързани с разработването на общи продукти.

Изпълнителните решения се вземат от Административния съвет, който се председателства от Комисията, представляваща ЕС. Изпълнителният директор е отговорен за ежедневното управление на СП SESAR.

Всеки от учредителите — ЕС и Евроконтрол — се задължава с по 700 милиона EUR за СП SESAR. Половината от вноската на Съюза идва от Седмата рамкова програма за научни изследвания и технологично развитие, а другата половина — от многогодишната програма на „Програмата за трансевропейски транспортни мрежи“. Представителите на индустрията, избрани чрез открита процедура за подбор, също поеха задължение за приблизително 700 милиона EUR общо.

Работната програма на СП SESAR, обхваната от 17 работни пакета[4] и изпълнявана чрез около 300 проекта, осъществявани от членовете на СП SESAR и техните асоциирани членове, е разделена на следните тематични области:

1. оперативни научни изследвания на УВД , включително: обслужване по маршрута; обслужване в районите на летищата; обслужване в зоните на летищата и мрежови функции,

2. научни изследвания, свързани със системите , включително: системи на въздухоплавателните средства, системи за контрол на въздушното движение по маршрута и в районите на летищата, оперативни центрове за управление на авиокомпаниите/ескадрилите и метеорологично информационно обслужване, летищни системи, система за управление на информацията в мрежата и несвързани с бордната електроника комуникационни, навигационни и обзорни системи,

3. управление на информацията за цялата система ,

4. трансверсални дейности: като например средства за утвърждаване, разработване на примери за ефективност по отношение на безопасността, сигурността, околната среда и човешкия фактор, съблюдаване и актуализиране на Генералния план , целевата концепция и нейната структура.

СП SESAR осигурява оптимална реакция спрямо потребностите на ползвателите на въздушното пространство и доставчиците на услуги чрез съсредоточаване на научните изследвания и развойните дейности, като ги насочва към разгръщане, и чрез активно включване на заинтересованите страни. Подходът на публично-частното партньорство на равнище ЕС също гарантира, че целите на ЕЕН от особено обществено значение, като безопасност и намаляване на емисиите на CO2, са интегрирани и приобщени в програмата. Този подход даде възможност за допълнително привличане и обединяване на средства и ноу-хау, като по този начин се намалява фрагментирането, породено от сходни национални и регионални проекти. СП SESAR може да мобилизира уменията и иновационния капацитет на частния сектор при съответните условия за споделяне на риска с публичния сектор. Важно е обаче да се гарантира, че СП SESAR дава своевременно очакваните резултати с оглед намаляване рисковете за фазата на разгръщане.

Тъй като развойните дейности достигат своя нормален ритъм Комисията ще засили контрола с оглед гарантиране на съгласуваност с целите на ЕЕН. По-конкретно Комисията следва да гарантира, че СП SESAR, чрез ангажираността и подкрепата от страна на неговите членове, взема мерки, така че да разполага с необходимия експертен опит да създава подходящи платформи за утвърждаване и да направи възможно започването на процеса на разгръщане, като създава ползи от самото начало.

В международен план СП SESAR се превърна в „технологичния посланик“ на Европа за насърчаване на глобалната оперативна съвместимост на УВД, като открива също нови възможности за промишлеността. Важна стъпка в тази област беше предприета чрез преговорите за Меморандум за сътрудничество между ЕС и САЩ в сферата на научните изследвания и технологичното развитие в областта на гражданската авиация. Меморандумът съдържа отделно приложение за съвместни действия в подкрепа на оперативната съвместимост между SESAR и NextGen [5] , които, от страна на ЕС, ще бъдат извършвани от СП SESAR.

СП SESAR доказа, че е гъвкав и динамичен инструмент, който подкрепя интерактивното взаимоотношение между развитието и разгръщането чрез способността си да се приспособява към потребностите на доставчиците на услуги и ползвателите и към нарастващите изисквания на ЕЕН, както и като интегрира измененията на работните характеристики на въздухоплавателните средства.

Резултати от първата междинна оценка на съвместното предприятие SESAR

В съответствие с член 7 от Регламента за СП SESAR на всеки три години Комисията трябва да прави преглед на:

- прилагането на Регламента за СП SESAR,

- постигнатите от СП SESAR резултати и неговите методи на работа,

- общото финансово състояние на СП SESAR.

Първите прегледи започнаха през март 2010 г. и обхващат периода от 27.2.2007 г. до 31.12.2009 г.[6]

Подход при прегледите

Комисията извърши първите прегледи с помощта на външен независим консултант, COWI A/S.

Прегледите се базират на 5 стандартни критерия за оценка, използвани от Комисията:

5. релевантността означава степента, до която целите на СП SESAR се отнасят до потребностите, проблемите и темите, по които се работи;

6. ефективността се отнася до степента, до която поставените цели са постигнати. Това включва и функционирането на управленски структури, както и начина, по който те подкрепят организацията при постигането на резултати;

7. ефикасността измерва степента, до която желаните резултати са постигнати на разумна цена;

8. полезността означава степента, до която постигнатите резултати отговарят на потребностите, проблемите и темите, по които се работи. Като се има предвид ранния етап, в който се намира СП SESAR, беше направена само предварителна оценка на полезността, като бяха взети пред вид напредъкът в работата и постигнатите до момента резултати;

9. устойчивостта означава степента, до която положителните последици е вероятно да продължат след прекратяване на интервенцията. Доколкото става въпрос за оценяването на „полезността“ на СП SESAR, прегледът разглежда само предварителен анализ на вероятната устойчивост на резултатите, които трябва да бъдат постигнати от СП SESAR.

Данни са събирани главно чрез Генералната дирекция, главен орган в СП SESAR (ГД „Мобилност и транспорт“), и документното проучване, извършено от COWI. Тази информация беше допълнена от едно проучване в Интернет, насочено към членовете на Административния съвет на СП SESAR и към държавите-членки на ЕС (чрез Комитета за единно небе[7]), и от индивидуални интервюта и интервюта на целеви групи, извършени от COWI. Въпреки че нивото на участие бе твърде ниско, за да позволи използване на събраните данни в пълна степен, резултатите са показателни за това как главните заинтересовани страни възприемат СП SESAR. Бяха направени общо 30 индивидуални интервюта и 3 интервюта на целеви групи.

Резултати от прегледите

Общото заключение от първите междинни прегледи е, че през референтния период СП SESAR е работило добре от гледна точка на създаване и усъвършенстване на своето устройство, както и по отношение на изпълнението на възложените му задачи. Става ясно също така, че като цяло заинтересованите страни в СП SESAR са доволни от неговата работа. Годишният отчет на СП SESAR за дейността през 2009 г.[8] предоставя подробно описание на дейностите, които е извършило, и неговото финансово състояние през референтния период.

Прилагане на регламента

Разпоредбите на Регламента за СП SESAR са надлежно изпълнявани през времето на референтния период, макар и с известно забавяне в някои случаи. Важно е да се отбележи, че изменението на Регламента за СП SESAR, с което СП SESAR се преобразува в орган на ЕС, забави процеса на структуриране, а именно поради необходимостта от приемане на нови финансови правила, нови договори за наемане на персонал и счетоводни принципи, които се изискват за органи на ЕС.

Постигнатите от СП SESAR резултати и неговите методи на работа

Като цяло СП SESAR е изпълнило планираните дейности и е постигнало очакваните резултати. Общото ниво на удовлетвореност на заинтересованите страни от работата на СП SESAR е високо. Някои от ключовите постижения по време на референтния период са:

- набиране и ангажиране на заинтересовани страни по обща програма за научноизследователска и развойна дейност,

- разработване на работна програма, която подпомага ефикасността и съгласуваността, като се избягват пропуски и припокриване,

- разработване на необходимите методи и инструменти за изпълнение на програмата,

- стартиране на редица проекти в рамките на кратък период от време, без да се правят компромиси с изискванията за качество и необходимостта от координация между работните пакети и проектите.

След учредяването си СП SESAR демонстрира добър напредък и представлява стабилна основа за изпълнение на Генералния план . Предизвикателствата, пред които СП SESAR е изправено, се отнасят до поддържане на възможността му да координира всички работни пакети и проекти и да утвърждава крайните продукти.

Организационната структура е съобразена с възложените на СП SESAR задачи. Набирането на персонал съответства на целите на СП SESAR, налице е ясно разпределение на задачите и системите за управление, а процедурите са ясно определени. Съществува финансово управление и възможност за проверки, въпреки че по времето на прегледа все още предстоеше въвеждането на някои системи и подкрепящи мерки.

Съществува общо разбиране сред членовете на СП SESAR по отношение на важността на една рамка за ефикасно управление на риска, в чието създаване те да бъдат пълноценно ангажирани. Понастоящем се разработва „Рамка за управление на риска за предприятия“, която се планира да бъде въведена през 2010 г.

Съществена част от организацията на СП SESAR представляват подпомагането на програмата и звената, които отговарят за стратегията и съгласуваността при изпълнението на Генералния план . Използването на един уеднаквен план за управление на програмата гарантира прилагането на еднаква методология в проектите, което води до свързаност и съгласуваност на резултатите, въпреки че поради ранния етап на изпълнение на работната програма пълният му потенциал все още не е постигнат.

Процесите и средствата на комуникация следва да бъдат доразработени, за да отговорят на различаващите се потребности от комуникация на учредителите, на членовете на СП SESAR и на други заинтересовани страни, които са или не са членове на Административния съвет.

Информацията и координацията в Административния съвет са удовлетворителни, въпреки че някои членове на СП SESAR смятат, че твърде много се акцентира върху административни въпроси, и предпочитат дневният ред на съвета да съдържа повече технически теми. Това се дължи на факта, че по време на референтния период СП SESAR насочи усилията си главно към своето структуриране и само малко оперативни дейности бяха стартирани.

Данните, които са представени или събрани от СП SESAR, следва да бъдат използвани в най-висока степен при изготвянето на анализ по отношение на разходите и ползите за фазата на разгръщане. Информацията следва да се включва в стратегическите комуникационни прояви, което дава на европейските фактори, отговорни за политиките, подходящите инструменти, чрез които да информират за социално-икономическото въздействие на програмата SESAR, както и за действията по смекчаване на това въздействие.

Като цяло координацията между СП SESAR, неговите учредители и избраните членове е удовлетворителна. Ясното разпределение на отговорностите между СП SESAR, учредителите и избраните членове се основава на правната рамка. Координацията между двамата учредители е удовлетворителна и те се стремят да съгласуват своя принос към Административния съвет на СП SESAR. Договореностите за мониторинг и докладване са определени в общо споразумение между СП SESAR и Комисията, сключено през декември 2009 г., и са удовлетворителни.

С оглед осигуряването на ефикасни и ефективни действия, както във всяка новосъздадена организация, ръководството на СП SESAR следва да се съсредоточи върху изграждането на обща организационна култура за управляване на един такъв иновативен модел като публично-частното партньорство.

СП SESAR следва да разработи привлекателни процеси и инструменти за обучение на членове, които да се прилагат с оглед увеличаване на цялостния капацитет на работещите по проектите служители на членовете.

Общо финансово състояние

СП SESAR е въвело подходяща рамка, която съответства на неговите финансови правила и принципите на доброто финансово управление. Неотдавна Сметната палата изготви коментар по финансовите правила на СП SESAR, като открои някои области, чийто аспект следва да бъде засилен. Понастоящем СП SESAR предприема редица действия с оглед въвеждането на тези подобрения.

Всички членове на СП SESAR са оформили финансовите си ангажименти чрез съответните споразумения със СП SESAR:

- Комисията внася 700 милиона EUR изцяло в брой,

- Евроконтрол осигурява 700 милиона EUR, от които 535 милиона EUR представляват вноска в натура и 165 милиона EUR — в брой,

- другите членове са поели ангажимент за обща сума в размер на 537 милиона EUR, от които 5 % са предоставени в брой.

Релевантност

Като цяло Регламентът за СП SESAR и СП SESAR са оценени като релевантни във висока степен. Това се основава на следните заключения:

- събраните данни сочат, че моделът на СП SESAR е подходящ механизъм за осъществяване на фазата на развитие на SESAR и за изпълнението на Генералния план,

- предвид сложността на програмата и размера на нейния бюджет, развитието на SESAR изисква набирането на целева администрация и технически експертен опит от различни заинтересовани страни. Мнението на заинтересованите страни е, че избирането на инструмент като СП SESAR е оправдано,

- стратегическите цели на СП SESAR за 2012 г. и годишните работни планове са съобразени с Генералния план и със задачите на СП SESAR,

- СП SESAR функционира съгласно изискванията на Седмата рамкова програма и програмите за трансевропейските транспортни мрежи (TEN-T).

Ефективност

Ефективността на СП SESAR е оценена като висока. Като цяло СП SESAR изпълни своите задачи и осигури изискваните продукти и резултати, както беше планирано:

10. Създаването на СП SESAR беше ефективно и навременно. По-специално СП SESAR:

11. състави своя Административен съвет, назначи изпълнителния директор и установи своето седалище на управление;

12. прие Генералния план , по който изготви работната си програма,

13. проведе преговори и сключи споразуменията за членство и многостранното рамково споразумение, общото споразумение с Комисията и отделното споразумение с Евроконтрол,

14. назначи основния персонал и въведе необходимите правила и процедури в съответствие с Правилника за длъжностните лица на Европейския съюз.

15. СП SESAR завърши своето преобразуване в орган на ЕС. Въпреки че тази промяна в статута има значително положително въздействие върху СП SESAR и фазата на развитие, тя до известна степен забави завършването на структурирането на СП SESAR.

16. СП SESAR организира и координира техническите дейности в съответствие с Генералния план , като избягва разпокъсване и дублиране на дейностите.

17. СП SESAR мобилизира и управлява средствата от членовете си.

18. СП SESAR е положило усилия да включи широк диапазон от заинтересовани страни чрез процеса за членство и чрез създаването на Научен комитет и установяването на Стратегическото партньорство за ефективност. Освен това през 2010 г. Административният съвет въведе статута „асоциирани членове“ с цел да се даде възможност на СП SESAR и неговите членове да разширят участието на по-широк кръг от заинтересовани страни, по-специално МСП, научноизследователски институти и научни среди, в дейности на СП SESAR. Създадени бяха и работни споразумения с националните органи за надзор и Европейската агенция за авиационна безопасност.

19. СП SESAR разви и своето международно сътрудничество, като стартира технически дейности като AIRE (Атлантическа инициатива за съдействие за намаляване на емисиите) и OPTIMI (мониторинг и подобряване проследяването на местоположението в открито море). Беше поставено също така началото на оперативна съвместимост между SESAR и NextGen, която ще бъде развивана по-нататък по силата на меморандум за сътрудничество между ЕС и САЩ.

Ефикасност

Въпреки че е твърде рано да се оценява общата ефикасност на СП SESAR, постигнатият през референтния период напредък показа, че моделът на СП SESAR се оказа по-ефикасен, отколкото ако фазата на развитие на SESAR беше изпълнена чрез традиционна покана за представяне на предложения за научноизследователска и развойна дейност. СП SESAR е много ефикасно в обединяването на съответните заинтересовани страни и координирането на научноизследователските дейности в областта на УВД в ЕС. Ефикасното изпълнение на фазата на развитие в голяма степен зависи от съгласуваното управление от страна на СП SESAR на работните пакети и проектите, които също осигуряват икономии от мащаба.

Събраните данни сочат, че СП SESAR функционира ефикасно по отношение на вътрешните работни процедури и управлението. Очаква се ефикасността допълнително да се увеличи, когато през 2010 г. бъдат въведени нови информационни системи, по-специално за финансово управление (ABAC/SAP).

Устойчивост/полезност

Изграденото сътрудничество между заинтересованите страни в СП SESAR създава здрава основа за принос към постигането на дългосрочни устойчиви ползи за въздушния транспорт в подкрепа на целите на ЕЕН. Твърде рано е обаче да се прави преценка дали тези условия са достатъчни, за да осигурят дългосрочна устойчивост. Факторите, които оказват влияние върху постигането на дългосрочните цели, включват:

- регулаторна рамка в подкрепа на разгръщането на технологии и процедури и подкрепата на регулаторните органи,

- привличане на ключови участници (ползватели на въздушното пространство, съответния персонал, летища, доставчици на аеронавигационно обслужване и т.н.), които да разгърнат и да финансират разгръщането на утвърдени технологии и процедури,

- разработването на нови технологии за УВД в други региони и тяхното сближаване с европейските системи,

- бъдещо икономическо развитие и тенденции в търсенето на въздушен транспорт.

Генералният план

Генералният план представлява съвместно съгласуваната пътна карта за преминаване към нова оперативна концепция за УВД с оглед подкрепа на целите на ЕЕН, която е съблюдавана и изпълнявана от СП SESAR. Планът следва да се разглежда като европейския ориентир за стабилно и надеждно планиране, позволяващо на заинтересованите страни да предвиждат нови функционалности като ги съгласуват с инвестиционните кръгове и планират дейности за модернизиране. Генералният план е един непрекъснато развиващ се документ, който обхваща както фазата на развитие, така и фазата на разгръщане на SESAR. Той управлява работната програма за фазата на развитие и аналогично Генералният план ще бъде основното средство за управление на фазата на разгръщане.

Постигнатият от СП SESAR напредък по изпълнението на Генералния план

Фазата на дефиниране на SESAR поставя основата за разработване и прилагане на една нова концепция за УВД, като разглежда научноизследователските и развойните дейности и дейностите за утвърждаване и е последвана от съгласувано разгръщане. Най-важният резултат от фазата на дефиниране на SESAR е Генералният план за SESAR, който включва теми за подобрения на ефективността, елементи на новата концепция за УВД, анализи на разходите и ползите и очертава пътната карта за внедряване на оперативните подобрения в една съгласувана работна програма. На 7.11.2008 г. Генералният план за SESAR беше прехвърлен от Евроконтрол към СП SESAR в съответствие с Регламента за СП SESAR.

На 30.3.2009 г. Съветът одобри Генералния план на SESAR като първоначален вариант на Генералния план , осигуряващ пътната карта за фазите на развитие и разгръщане на програмата SESAR. Съветът потвърди също така, че модернизацията на УВД и предложените графици за постигането му остават с висок политически приоритет за ЕС. Административният съвет на СП SESAR прие Генералния план на 12.6.2009 г.

Текущо ниво на изпълнение

20. Фаза на развитие

Научноизследователските и развойните дейности на СП SESAR бяха обявени на 3.6.2009 г. Една година по-късно стартираха 85 % от 300-та проекта, като около 160 от тях започнаха реална научноизследователска и развойна дейност. Първите резултати от най-напредналите проекти вече бяха представени на СП SESAR. Към настоящия момент чрез СП SESAR 1500 експерти от страна на 16 членове в 17 различни държави работят за разработване и утвърждаване на бъдещата европейска система за УВД.

Сегашният приоритет е на базата на ранните резултати бързо да бъдат постигнати ползи по отношение на управлението на информацията, назначаването и ръководството на маршрутите, както и за управление на въздушната част от траекторията. Очаква се СП SESAR да предаде първите утвърдени технологии в началото на 2012 г.

21. Фаза на разгръщане

Понастоящем Генералният план определя 3 приложни пакета, които взаимно се доразвиват:

- приложен пакет I (ПП1) съдържа основните утвърдени функционалности и технологии на оперативната концепция на SESAR, които не изискват допълнителни научни изследвания и са на разположение да бъдат разгърнати. ПП1 изгражда основите за бъдещото разгръщане на по-усъвършенствани функционалности,

- приложен пакет II (ПП2) се състои от елементи на УВД, които се нуждаят от допълнителни научни изследвания и развойна дейност и които могат да бъдат предложени за стандартизиране и внедряване от началото на 2014 г.,

- приложен пакет III (ПП3) е съставен от най-авангардните елементи на оперативната концепция на SESAR, които позволяват цялостно преминаване към четириизмерно управление на траекторията и базирано на време управление на въздухоплавателните средства, като разгръщането ще бъде след 2020 г.

На този етап от програмата само разгръщането на ПП1 се извършва от различни участници в УВД. Всички основни фактори за оперативните подобрения по ПП1 бяха утвърдени и индустриализирани и са готови за разгръщане или вече са разгърнати. ПП1 има за цел постигането на краткосрочни подобрения в сегашната европейска система за УВД, както и да я направи по-добре съгласувана чрез прилагането на най-добри практики, по-добра координация и подготовката за операции, базирани на траектория и време.

ПП1 играе ключова роля за разгръщането, тъй като всяко забавяне в прилагането на краткосрочни инициативи представлява съществен риск за програмата SESAR. В отговор на спешната нужда да се направлява разгръщането на ПП1 Комисията създаде ръководна група за ПП1 под егидата на Комитета за единно небе и с подкрепата на държавите-членки, СП SESAR, Евроконтрол и заинтересованите страни. Групата беше създадена на 27.4.2010 г. като една ad-hoc работна структура, за да контролира разгръщането на ПП1. Ръководната група за ПП1 ще отправи препоръки към Комисията, държавите-членки на ЕС, Евроконтрол, СП SESAR и частни инвеститори (доставчици на аеронавигационно обслужване, авиокомпании, летища) за намаляване на различията между плана за разгръщане, както е изложен в Генералния план, и действителността.

22. Актуализации на Генералния план

Съветът поиска от СП SESAR да представи първата актуализация на Генералния план не по-късно от март 2010 г.[9] СП SESAR предаде очакваното предложение на Административния съвет, който го обсъди на 30.4.2010 г. Обхватът на тази първа актуализация беше ограничен и не оказа въздействие върху цялостното планиране или необходимите инвестиции, или върху очакваната ефективност и се състоеше от[10]:

- усъвършенстване на оперативните подобрения на ПП1,

- въвеждане на регулаторни и стандартизационни пътни карти,

- актуализиране на плана за управление на риска.

Предложението беше одобрено без никаква промяна от Комитета за единно небе на ЕС на 7.5.2010 г., а от консултантската група на заинтересованите страни на Евроконтрол — на 17.5.2010 г. Административният съвет на СП SESAR прие предложението на 12.7.2010 г.

Бъдещи актуализации се очакват на всеки 18 до 24 месеца, което съответно следва да позволи отразяване на постигнатия напредък, като в същото време гарантира стабилността на документа и привличането на заинтересовани страни. Следващата актуализация на Генералния план може да разгледа връзката между плана за ефективност (нужда от високо ниво) и Генералния план (технологичен отговор на необходимостта от подобряване на ефективността на мрежата).

[1] Регламенти (ЕО) № 549/2004, (ЕО) № 550/2004, (ЕО) № 551/2004, (ЕО) № 552/2004, OВ L 96, 31.3.2004 г., стр. 1—26, изменени с Регламент (ЕО) № 1070/2009 от 21 октомври 2009 година, OВ L 300, 14.11.2009 г., стр. 34.

[2] Регламент (ЕО) № 219/2007 на Съвета от 27 февруари 2007 година, OВ L 64, 2.3.2007 г., стр. 1.

[3] Генерален план , стр. 84. http://www.sesarju.eu/sites/default/files/documents/reports/European_ATM_Master_Plan.pdf

[4] Подробно техническо описание на работата: http://www.sesarju.eu/public/standard_page/library_list.html.

[5] NextGen е програмата на САЩ за модернизация на УВД.

[6] Целият доклад: http://ec.europa.eu/transport/evaluations/research_en.htm или http://ec.europa.eu/transport/evaluations/trans_european_networks_en.htm.

[7] Член 5 от Регламент (ЕО) № 549/2004 на Европейския парламент и на Съвета от 10 март 2004 година, OВ L 96, 31.2.2004 г.

[8] Годишен отчет за дейността на съвместното предприятие SESAR за 2009 г., 10.3.2010 г.: www.sesarju.eu/sites/default/files/documents/reports/Annual_Activity_Report_2009_Adopted.pdf

[9] Параграф 3 от Резолюцията на Съвета от 30 март 2009 г.

[10] https://www.atmmasterplan.eu